Alkuperänimityksen ja maantieteellisten merkintöjen suojasta annetun asetuksen (ETY) N:o 2081/92 6 artiklan 2 kohdassa tarkoitettu rekisteröintihakemuksen julkaiseminen



Virallinen lehti nro C 262 , 31/10/2003 s. 0012 - 0015



Alkuperänimityksen ja maantieteellisten merkintöjen suojasta annetun asetuksen (ETY) N:o 2081/92 6 artiklan 2 kohdassa tarkoitettu rekisteröintihakemuksen julkaiseminen (2003/C 262/04) Tämä julkaiseminen sisältää oikeuden vastustaa rekisteröintiä mainitun asetuksen 7 ja 12 d artiklassa tarkoitetulla tavalla. Väitteet hakemusta vastaan on tehtävä jäsenvaltion, WTO:n jäsenvaltion tai 12 artiklan 3 kohdan mukaista menettelyä noudattaen hyväksytyn kolmannen maan toimivaltaisen viranomaisen välityksellä kuuden kuukauden kuluessa julkaisemisesta. Julkaiseminen perustellaan seuraavilla tekijöillä ja erityisesti 4 kohdan 6 alakohdalla, joiden mukaan hakemus katsotaan perustelluksi asetuksessa (ETY) N:o 2081/92 tarkoitetulla tavalla. NEUVOSTON ASETUS (ETY) N:o 2081/92 REKISTERÖINTIHAKEMUS: 5 ARTIKLA SAN (x) SMM ( ) Asiakirjan kansallinen numero: - 1. Jäsenvaltion toimivaltainen viranomainen Nimi: Institut national des appellations d'origine (INAO) Osoite: 138, avenue des Champs-Elysées - F-75008 Paris Puhelin (33-1) 45 62 54 75 Faksi (33-1) 42 25 57 97 2. Hakijaryhmittymä 2.1 Nimi: Syndicat Interprofessionnel du Chevrotin 2.2 Osoite: Maison du Reblochon, BP 22 - F-74230 Thônes, Puhelin (33) 04 50 32 74 79 2.3 Kokoonpano: tuottaja/jalostaja (x) muut ( ). 3. Tuotelaji: Juustot - luokat 1-3. 4. Tavaraerittely (tiivistelmä 4 artiklan 2 kohdan edellytyksistä) 4.1 Nimi: Chevrotin. 4.2 Kuvaus: Chevrotin-juusto tehdään yksinomaan vuohenmaidosta. Se on muodoltaan sylinterimäinen, halkaisijaltaan 9-12 cm, korkeudeltaan 3-4,5 cm ja painoltaan 250-350 grammaa. Chevrotin-juusto on kypsyttämätön puristettu juusto, jonka pesty kuori peitetään ohuella valkohomekerroksella, joka koostuu pääasiassa geotrichum-sienestä. Juustossa on kuivauksen jälkeen ainakin 45 grammaa rasvaa 100 juustogrammaa kohti. Kuiva-ainepitoisuuden on oltava yli 45 grammaa 100 juustogrammaa kohti. Kypsyttämisen jälkeen Chevrotin-juusto pakataan yksittäispakkaukseen, jossa on ohut kuusilevystä valmistettu irtopohja. Chevrotin-juusto pakataan kokonaisena juustona. 4.3 Maantieteellinen alue: Seuraavat Haute-Savoien departementin kunnat kuuluvat kokonaisuudessaan alueeseen: Abondance, Alex, Allèves, Arêches, Aviernoz, Bellevaux, Bernex, Boëge, Bogève, Bluffy, Bonnevaux, Brizon, Burdignin, Chamonix-Mont-Blanc, Châtel, Chevenoz, Chevaline, Combloux, Cons-Sainte-Colombe, Cordon, Demi-Quartier, Dingy-Saint-Clair, Domancy, Doussard, Entremont, Entrevernes, Essert-Romand, Faverges, Giez, Habère-Lullin, Habère-Poche, La-Balme-de-Thuy, La Baume, La Chapelle-d'Abondance, La Chapelle Saint-Maurice, La Clusaz, La Côte-d'Arbroz, La Forclaz, La Rivière-Enverse, La Tour, La Vernaz, Lathuile, Le Biot, Le Bouchet, Le Grand-Bornand, Le Petit-Bornand-les-Glières, Le Reposoir, Les Clefs, Les Contamines-Montjoie, Les Gets, Les Houches, Les Villards sur Thônes, Leschaux, Lullin, Magland, Manigod, Marlens, Megève, Mégevette, Mieussy, Montmin, Montriond, Mont Saxonnex, Morillon, Morzine, Nancy-sur-Cluses, Nâves-Parmelan, Novel, Onnion, Passy, Praz-sur-Arly, Reyvroz, Sallanches, Samoëns, Saxel, Serraval, Servoz, Seythenex, Seytroux, Sixt-Fer-à-Cheval, Saint-André-de-Boëge, Saint-Eustache, Saint-Ferréol, Saint-Gervais-les-Bains, Saint-Jean-d'Aulps, Saint-Jean-de-Sixt, Saint-Jean-de-Tholomé, Saint-Jeoire, Saint-Laurent, Saint-Sigismond, Saint-Sixt, Talloires, Taninges, Thollon-les-Mémises, Thônes, Thorens-Glières, Vacheresse, Vailly, Vallorcine, Verchaix, Villard sur Boëge, Villaz, Ville-en-Sallaz, Viuz-en-Sallaz. Seuraavat kunnat kuuluvat osittain alueeseen: Ayze, Duingt, Gruffy, La Roche-sur-Foron, Lugrin, Marignier, Marnaz, Perrignier, Scionzier, Saint-Jorioz, Viuz-la-Chiésaz. Seuraavat Savoien departementin kunnat kuuluvat kokonaisuudessaan alueeseen: Aillon-le-Jeune, Aillon-le-Vieux, Allondaz, Arith, Bellecombe-en-Bauges, Cléry, Cohennoz, Crest-Volland, Doucy-en-Bauges, Ecole-en-Bauges, Flumet, Jarsy, La Compôte, La Giettaz, La-Motte-en-Bauges, La Thuile, Le Châtelard, Le Noyer, Les Déserts, Lescheraines, Notre-Dame-de-Bellecombe, Puygros, Saint-François-de-Sales, Saint-Nicolas-la-Chapelle, Sainte-Reine, Thoiry, Ugine. Seuraavat kunnat kuuluvat osittain alueeseen: Hauteluce, Le Montcel, Marthod, Mercury, Montailleur, Plancherine, Saint-Jean-d'Arvey, Saint-Jean-de-la-Porte, Saint-Offenge-Dessus, Thénésol, Verrens Arvey, Villard sur Doron. 4.4 Alkuperätodisteet: Ensimmäiset Chevrotin-juustoa koskevat tiedot ovat 1700-luvulta, mutta kyseistä juustoa on mitä ilmeisimmin valmistettu Savoiessa ja Haute-Savoiessa huomattavasti aikaisemmin. Kaikkein asianmukaisimmat todisteet ovat maankäyttösopimukset (actes d'amodiations), joiden mukaan tilallisen tuli suorittaa maksu juustoina. Chevrotin-juusto oli säännöllisesti näiden juustojen joukossa. Vaikka vuohien lukumäärä oli melko vähäinen, Chevrotin-juustoa valmistettiin kun vuonat oli saatu vieroitettua eli vuoristolaitumille lähdettäessä. Jokainen maidontuottaja, jalostuslaitos ja kypsytyslaitos tekee soveltuvuusilmoituksen, jonka INAO rekisteröi. Jokaisen toimijan on pidettävä INAO:n saatavilla rekisterit sekä kaikki maidon ja juuston alkuperän, laadun ja tuotanto-olosuhteiden tarkastamisen kannalta tarvittava aineisto. Alkuperänimitys sekä tuottajan rekisteröintinumero ilmenevät valkoisesta läpinäkyvästä kaseiinietiketistä, joka kiinnitetään juuston kylkeen valmistuksen aikana. Lisäksi tuotteiden laatu ja luonteenomaisuus varmistetaan analyyttisellä ja aistinvaraisella tutkimuksella. 4.5 Viljelymenetelmä/Valmistusmenetelmä: Chevrotin-juusto on yksinomaan maatilatuotantoa. Juustonvalmistukseen käytettävä maito on peräisin yhdestä ainoasta vuohilaumasta, ei useasta lähteestä. Chevrotin-juuston valmistuksessa käytettävä maito saadaan pääasiassa alppirotuun kuuluvista vuohista. Lauman hoitoon kuuluu kaksi varsin erilaista jaksoa, joiden aikana pyritään hyödyntämään vuoriston luonnonvaroja: - talvikausi, joka pakollisesti kestää viidestä seitsemään kuukautta ja jonka aikana rehun on oltava alueelta. Alueella tuotetun rehun osuus kuivapainona on ainakin 70 prosenttia koko rehumäärästä; - toinen, ainakin viisi kuukautta kestävä kausi, jolloin ruokinta perustuu laidunmaihin, joilla on vuoriston luonnollinen, monipuolinen kasvillisuus. Lisärehua annetaan hyvin vähän. Jokaisella vuohella on ainakin 1000 neliömetrin liikkuma-ala. Kunkin vuohen tuottama maitomäärä on vähäinen. Maito on lämpökäsiteltyä täysmaitoa, jonka valkuais- ja rasvapitoisuutta ei ole vakioitu. Kaikki fyysiset käsittelyt makroskooppisten epäpuhtauksien poistamiseen tarkoitettua suodattamista lukuun ottamatta ovat kiellettyjä. Juoksetteen tai suolan (natriumkloridi) lisäämistä lukuun ottamatta maitoon ei saa lisätä mitään eikä siitä saa mitään poistaa. Lämpötila ei saa missään vaiheessa lypsystä valmistuksen loppuun alittaa 10 °C:ta eikä ylittää 40 °C:ta. Aika ensimmäisestä lypsystä jälkipuristukseen ei saa ylittää 14 tuntia. Pitämällä maito viileänä edistetään luonnollisten juoksetteiden toimintaa ja estetään psykotrooppisen kasvuston kehittyminen. Jälkipuristamisen jälkeen maito koaguloituu nopeasti. Juoksettuman leikkaus, hämmennys, valutus, muotteihin laitto, puristus ja suolaus tehdään käsin. Juustomassa leikataan hienojakoisiin jyviin, joiden koko on riisinjyvästä maissinjyvään. Juustomassa jaetaan yksittäisiin muotteihin. Muottien täyttämistä seuraa niiden ensimmäinen kääntäminen. Puristus kestää 6-12 tuntia, joiden aikana muotit käännetään ainakin kerran. Tämän jälkeen juusto suolataan ja kuivataan 5-9 päivää 15-20 °C:een lämpötilassa. Tässä vaiheessa juustot käännetään päivittäin. Kypsytys kestää ainakin 21 vuorokautta ja se tapahtuu kuusipuisella tasolla, mikä mahdollistaa juustolle ominaisten aromien kehittymisen. Tuona aikana juustot käännetään ainakin kolme kertaa viikossa. Ainoat sallitut pintaväriaineet ovat betakaroteeni (E160 a) sekä annatto (E160 b). 4.6 Yhteys maantieteelliseen alkuperään: Chevrotin-juuston yhteys maantieteelliseen alkuperäänsä on luonnollisen ympäristön ja esi-isiltä perityn tietotaidon yhteisvaikutusta. Chevrotin-juustoa on jo ammoisista ajoista valmistettu Savoien ja Haute-Savoien departementtien kunnissa, joissa on alppilaitumia, minkä todistavat kirjoitukset 1700-luvulta. Chevrotin-juuston tuotantoalueelle on ominaista kalkkipitoinen sedimenttimaaperä. Maisemassa on siten runsaasti kalkkiharjanteita, joiden juurelta alkavat yli 1500 metrin korkeudella sijaitsevat laidunmaat. Näiden lisäksi alueella on vuoristoilmasto, jolle on ominaista kaikkina vuodenaikoina runsaat sateet sekä varsin alhaiset lämpötilat talvella. Ilmaston ja geologisen ympäristön yhteisvaikutuksen ansiosta alueella on paljon ravintoa eläimille. Tähän ympäristöön sopeutunut kasvisto on hyvin monimuotoista etenkin korkealla sijaitsevilla alppilaitumilla, jotka vaihtelevat lumipeitteen, peruskallion kaateen, geologisen tyypin mukaan. Sieltä eläimet löytävät monipuolisen ympäristön ja kasvuston. Alppirotuun kuuluvan karuihin oloihin tottuneen ja maitonsa laadun kannalta hyvin ympäristöön sopeutuneen vuohen on kasvavan rehun löytämiseksi helppo liikkua vaikeissakin vuoristoisissa paikoissa. Tuotantoa koskevat edellytykset on pyritty määrittelemään siten, että alueen erikoisominaisuudet säilyisivät ja pääsisivät esiin tuotteessa. Tämän vuohenjuuston valmistusmenetelmä muistuttaakin historiallisesti alueella lehmänmaidosta tehtävän Reblochon-juuston valmistusta. Chevrotin on ainoa vuohenjuusto, joka valmistetaan nopealla koagulaatiolla ja jonka kuori pestään. 4.7 Valvontaelin Nimi: INAO Osoite: 138, avenue des Champs-Elysées - F-75008 Paris Nimi: DGCCRF Osoite: 59, Boulevard V. Auriol - F-75703 Paris Cedex 13 4.8 Merkintä: Jokaisessa Chevrotin-alkuperänimityksellä kaupan pidettävässä juustossa on oltava oma etikettinsä, johon on merkitty alkuperänimitys. Merkinnän "INAO", ilmaisun "Appellation d'Origine Contrôlée" ja itse nimityksen sisältävän logon kiinnittäminen juustoon on pakollista silloin, kun juustolla on rekisteröity alkuperänimitys. Rekisteröidyn alkuperänimityksen on oltava kirjoitettu kirjaimilla, joiden koko on 120 prosenttia kaikkien muiden etiketissä olevien kirjainten koosta. 4.9 Kansalliset vaatimukset: Chevrotin-juuston rekisteröityä alkuperänimitystä koskevan asetuksen mukainen. EY N:o: FR/00246/2002.05.03. Täydellisen asiakirjan vastaanottopäivä: 3. lokakuuta 2003.